**Ukiortaami oqalungiut, PALLE JERIMIASSEN**

Isiginnaartut tamassi ukiortaami pilluaritsi, neriuppunga ukiumut nutaamut iserluarsimassasusi.

Kommunalbestyresimiit kissaatingaarput inuiaqatigiit ineriartortut, toqqissisimasut assingiinngissutsillu atorluarlugit atungarissaartut pilersinneqassasut. Inuiaqatigiit imminnut inissaqartittut imminnullu pilersortut.

2021 apriilimi kommunemut qinerseereernerup kingorna kommunalbestyrelsip nutaap pilersinneqarneratigut anguniakkat piviusunngortinnissaat suliarineqarlutik aallartinneqarsimalereerput.

Ukiormanna kommunalbestyrelsip 2022-mut missingersuusiornerani oqaluttuarisaanermi siullerpaamik 1 milliard koruunit sinnerlugit isertitaqarfiusussatut missingersuusiorfigineqarpoq.

Taamatut angusaqarneq nalaattornerinnarmik pinngilaq, kommunalbestyrelsimuna ilungersorneratigut inuussutissarsiortunullu periarfissiineratigut sinaakkusersuineratigullu tamanna anguneqartoq.

Angusaq kommunalbestyrelsimi tulluusimaarutigaarput qutsavigaakkalu innuttagut sulisartut, namminersortut assingiinngittutingullu inuussutissarsiuteqartut, sutigut tamatigut tulluussarluarlutik ullut tamaasa ullaaralaaq makillutik ineriartortitsinissamut ulapputeqartut.

Kommunip isertitai ukiut tamaasa qaffakkiartormata iluarisimaarnaqaaq, kisianni illuatungeqarpoq ajoraluartumik ingerlatsinermut aningaasartuutigut aamma sukkasuumik qaffakkiartorput.

Ingerlatsinikkut aningaasartuutit qaffatsaaliornissat apparsarneqarnissaallu kommunalbestyrelsimi suliassaraarput pingaarutilik.

Kommunitut ineriartorpugut aningaasarsiornikkut, aamma inuttusiartorluta.

Naak coronamit eqqorneqarnikuungaluarluta aningaasat isertitagut ukiut tamaasa qaffakkiartorput aamma innuttaasut qujanartumik suli amerliartorlutik. 1. januar 2019-miit massakkumut kommunitsinni innuttaasut 400-ngajannik amerlisimapput. Sulisinnaasullu aamma 250 missaanik amerleriarsimallutik.

**Mittarfissarsuaq**

Mittarfissuartaarnissamut piareersarneq kommunitsinni ineriartortitsinissatsinni pinngitsoorneqarsinnaanngilaq, pingaartumik ukiuni makkunani kommunitta avataanit soqutigineqalereriartornera ilutigalugu.

Ilulissani mittarfittaarnissaq pillugu massakkut aamma suliat amerlasuut ingerlanneqarput.

Innuttaasut akornanni pikkorissarnerit suliffeqarfimmik aallartisaanermut tunngasut kommunitsinni sumiiffinni arlalinni ingerlaneqaqattaarput, piareersarnerit ukiuni tulliuttuni suli annertusiartuaanginnarnissaat naatsorsuutigineqassooq.

Mittarfik nammineerluni asfaltiinnaavoq mittarfittaalu kisimi takornarissanik suliffeqarfinnillu pilersitsinavianngilaq, avataani suliffeqarfiit mittarfimmut attuumasunik sullissisut amerlasuujulluta attuumassuteqarfingisussaavangut, taakkuttaalu kommunalbestyrelsimi sinaakkusersussavarput tamanut iluaqutaasussanngorlungu.

Tingussaasumik piareersarnerit ingerlanneqarput soorlu Ilulissaniit mittarfimmut aqqusineq ukiormannamiit suliarineqarnissaa aningaasaliiffigineqarpoq aamma illoqarfiup iluani inuit pisuttarfii suliarineqalissapput.

Illoqarfiup allinissaanut pilersarut piareerpoq ukiunullu qulinut tunngaviusumik pilersaarut aamma piareerluni.

Uummannami aamma illoqarfiup ineriartornissaanut pilersaarut ukiormanna suliarineqarluni aallartinnissaa aaliangiiffinginikuuvarput.

Mittarfissuaqalernerup kommunerput suli nukittorsaqqissangaa qularutinginngilluinnarpara, apeqqutaanginnarpoq qanoq uagut atorluarniarlugu piareersarluartiginersugut.

Assakaasut ingerlarsortut suli ingerlarsornerulissapput unitsitassaanatik nunatsinni inuiaqatigiinnut tamanut iluaqutaasussamik.

**Sanaartorneq**

2023-miit aallartittumik kommunitta immikkoortuini inoqassuseq aallaavingalugu sanaartugassat agguataarneqartalernissaat kommunalbestyrelsimit akuersissutigineqarpoq, agguariaasissallu ilusissaa isumasioqatigiinnermi ukiormanna suliarineqassooq.

Assersuut: Upernavik nunaqarfiilu qiviaraanni sanaartugassanut kommunitsinni tamakkiisumik 100 millionit immikkoortinneqarsimappata taava kr. 25 milliunit illikartinneqassapput Upernavimmut nunaqarfinnullu eqqaaniittunut, ukiunullu qulinut siaaraanni sumiiffimmi pineqartumi minnerpaamik kr. 250 millionit sanaartugassanut qulakkeerneqassapput.

Suliffeqarfiit Upernaviup eqqaaniittut naatsorsuutigiuannalissuaat ukiut tamaasa sanaartortoqassasoq minnerpaamik 25 milliunit nalinganut, taamaattumillu suliffeqarfiutiminnut nukittorsaqqinnisamut nukissaqalissallutik.

Qinikkallu sumiiffimminni sanaartugassat ukiunut tulliuttunut pingaarnersiorlugit ingerlassinnaalissuaat, tamakku oqartarnerattuut Ilulissat apereqqaarnagit.

Kommunimi aningaasaqarnerput qaffakkiartortillugu aamma suli naatsorsuutigineqarsinnaassaaq aningaasat sanaartornermut atugassat ukiut tamaasa qaffakkiartuinnassasut.

1 milliardit sinnilaarlugit missingersuuteqarpugut taakkunanngalu sanaartornermut 104 milliuuniupput.

Sanaartukkat suliaareersut naammassisassat saniatigut suliassat nutaat ilamininnguanik assersuusiulaassunga.

Ilinniartitsisup illua ataaseq, Qeqertaq

Ilinniartitsisut illui marluk, Saattut

Innaarsunni atuarfik nutaaq

Atuarfik nutaaq, Ukkusissat, Fritidshjemmi nutaaq aamma ??

Meeqqerivik nutaaq, Ilulissat,

Sanaartorfigissaanerit, Upernaviup avannaa, aamma Uummannap kitaani

Meeqqanut inuusuttunullu illu sammisassaqartitsivik, Kullorsuaq

Utoqqaat illuat Ilulissani

Uummannami asfaltiliuut

Qaanaami Ikerasammilu ivigaasaaqqanik arsaattarfiit

Uummannami eqqakkanut aserorterut

Inuusuttunut inissiat Upernavik

Qaanaami Ihaariap iluarsaannera

Sanaartugassat agguataarneqarnerat tamakkiisoq takuneqarsinnaavoq kommunitta nittartagaani.

Kommunimilu immikkoortuniit tamaniit kissaatit qiviaraanni kissaatit 609.760.000,00 koruuninik naleqarput, taamaattumik suliassarpassuaqar-pugut.

**Aalisarneq**

Aalisarneq kommunitsinni uummatingaarput innuttaasuttalu inuunerannut inuussutissarsiornerannullu qitiulluinnarluni.

Taamaattumik kommunalbestyrelsip pingaartippaa aalisarnerup nammaqatingittumik ataavartumillu kinguaassangut eqqarsaatingalungit ingerlajuarnissaa.

Aalisarnermut ataatsimiititaliarsuup inassutai saqqummeqqammerput, taamaattumik inassuteqaatit Naalakkersuinikkut suliarineqalerneranni uagut kommunitut peqataalluinnartariaqarpugut.

Ataatsimiititaliat attuumassuteqartut aalisarnermut ataatsimiititaliarsuup inassutai pulaffigilluassavaat nalilersuiffigalugillu kommunitsinnut sunniutigisinnaasai soorlu pittaaqutit imaluunnit sanngeequtit qulaajarneqarnissaat siunertaralungit.

**Ilaqutareeqarnermut Ingerlatsivik**

Aningaasarsiornikkut sanaartornikkullu ineriartortitsinissat kommunitsinni isumagisassat ilaminiinnaraat. Inulerinikkut kommunitsinni innuttaasut isumassorneqarnissaat pingaarnerit ilagilluinnarpaat.

Nunatta Danmarkillu suleqatigiinnerisigut nunatsinni isumaginninerup iluani patajaallisaalluni ineriartortitsinissami Avannaata Kommuniani suleqataavungut.

Inunnik isumaginninnermi meeqqanik inuusuttunillu sullissinerput assigiinngitsutigut siuariarfiungaatsiarpoq.

Suliassanik isumaginnittarneq pisariillisarneqarlunilu sukkanerulersinneqarpoq.

Isumanginninnerup iluani sulisut piginnaanngorsarneqarlutillu suliniutissanik pilersaarusiornermut ilinniartinneqarput.

Illoqarfinni nunaqarfinnilu pisariaqartitsinerusuni ilaqutariit meerartallit amerlasuut ilaqutariittut katsorsarneqarput, kingunerisaanillu meeqqat atuarfianni atuartut atuarnerminni malinnaasinnaanerulerput.

Soorluttaaq aamma kommunitsinni isumaginninnerup iluani angalasartoqatigiit illoqarfinni angalaarlutik malitsigisaanik sumiiffinni sulisunut ikorfartuiartorlutik sulisalernikuusut.

IIaqutareeqarnermullu Ingerlatsivimmi imminut toquttoqarsimatillungu oqaloqatinginnissinnaasumik pinaveersaartitsinermillu suliaqarsinnaasumik kommunalbestyrelsi atorfinititsivoq, ukiuni kingullerni susassaqarfiup iluani pisariaqartitsineq annertooq piummat.

Suliniutit taakkartorneqartut saniatigut pinaveersaartitsinermut kommunalbestyrelsi immikkut aningaasaliilluni 3 million kruuninit.

Ullumikkut killiffimmi inuiaqatigiit atugaat arlalissuartigut pitsanngoriartoraluartut suli unammillingassat amerlapput.

**Atuarfeqarneq**

Peqqinnartumik inersimasunngornissamut aqqutissiuinissatsinni meeqqat atuarfianni inerisaaneq pingaaruteqarluinnarpoq.

Ukioq 2021 naangajalersoq kommunimi sumiiffinni tamani meeqqat atuarfianni atuartut ilinniartitsisullu iPadinik pilersorneqarnerat naammassineqarpoq.

Ukioq 2021-mi atuarfinni alloriarfinni misilitsinnerit inernerisa qaffariarnerat tusarluarnarpoq.

Atuartut angusaasa qaffakkiartulernerat tamatta nuannaarutingaarput. Neriuuteqarfigaarpullu alimasissumit atuartitsineq – soorlu illoqarfinniit nunaqarfinnut atuartitsinerit - aallartilluarpata atuartut angusaat suli qaffasinnerulerumaartut.

Siuariartorneq ingerlaannaqqullugu sukataaqqissugut, suli angusat pitsanngorsarusullugit aamma atuartut ingerlariaqqinngitsoortartut ikilisarniarlugit.

Inuiaqatigiinni pingaaruteqarpoq inuusuttut amerlanerusut ilinniagaqalernissaat. Suliffeqarfinni amerlasuuni sulisussanik amigaateqarpugut suliffeqarfinnilu amerlavallaartuni ilinniarsimasunik piukkunnaatilinnillu sulisussanik amigaateqarluta.

**Eqqagassalerineq**

Kommunitsinni eqqagassalerinerup pittanngorsarnissaa suliassatta ilagilluinnarpaat.

Nunaqarfinni aqqusinniornerit, eqqagassanik uninngatitsiviit allallu eqqagassalerinermi pisariaqartinneqarumaartussat 100 millioner koruunit sinnerlugit nalillit aningaasartuutaasussatut missingerpagut.

Aningaasarpassuupput kisianni eqqaaveqarnikkut aaqqiissagutta pinngitsoorata aningaasartuutigisussaavagut.

Naalakkersuinikkut ingerlatsisuniit Kommunit eqqagassalerinermut ingerlatseqatigiiffianut ESANI A/S-imut ilaasortanngoqqinnissarput

ujartorneqartuarpoq tamannalu massakkut nalilersuiffigivarput.

Ilaasortanngoqqissaguttali qulaani aaqqitassarpassuit suliarineqarnerannut aningaasartuutaasussanut Namminersorlutik Oqartussat kommunit allat assingalugit akiileqataanissaat piumasarissavarput.

**Ukiormanna tikeraartoqarpungut puiunaattumik**

Ataqqinartorsuaq Dronning Margrethe ukiariartornerani Ilulissanut tikeraarpoq Kangiata illorsua ammaanersioriartorlugu.

Ataqqinartorsuup pulaarnera innuttaasutsinnit alutorineqarluarpoq aamma nunanit allaniit aviisiliortorpassuit peqataanerat kommunitta avammut nittarsaanneqarneranut iluaqutaavoq.

Pingaartorsiornartumik ammaanersiorneq ingerlanneqarpoq mannalu iluatsillugu Kangiata illorsuanut pilersinniarneranut aningaasaliisimasut suleqataasimasullu qutsavigerusuppakka. Illorsuaq alutornartorujussuaq takornariaqarnikkut iluaqutaalernissaa qularnanngilluinnarpoq.

**Kapitinnissamut kaammattuut**

Corona suli inituvoq sumiiffinnilu arlalinni takkuteqattaarnera tamatsinnut ilungersuatitsisaqattaarpoq.

Corona peqqutaalluni ICC-p ataatsimeersuarnissaralua 2022-mi pisussaangaluaq 2023-mut kinguartinneqarpoq.

Avannaatalu Kommuniani aammarlunga kaammattuutingissuara innuttaasut tamarmik akiuussutissamik kapiteqqullugit.

**Naggasiut**

Inuiattut tapersersoqatigiissinnaaneq attattuartariaqarparput. Annikilliorfitsinni immitsinnut tusaalluta tapersersoqatigiillutalu.

Neriuuteqarnikkut ilungersornikkullu angusaqartoqarsinnaasoq nalunngilara.

Ullut tamaasa tamanna takuara uppernarsiuarlugulu.

Inuit qanimut oqaloqatigisarneranni eqqaasinneqartuarpunga sumiikkaluaruttaluunniit neriunneq angusaqarusussuserlu inuttut tamatta pingigipput.

Apeqqutaanginnarluni periarfissaq qanoq nammineerluta atorneripput.

Inuiaqatigiittut piumavarput pitsaanerusumik atugaqarnissarput aamma sullinneqarnissarput.

Tusaaneqarusuppugut sunniuteqaqataarusullutalu.

Inuunerup unammillernartui qasujaallutit ilinnullu upperalutit ingerlatikkit nammineerlutit iliuuseqarnikkut.

Avannaata Kommuniani ataatsimoorluta ingerlatsineq patajaattumik toqqammavilernissaa akisussaaffingaarput, kommunalbestyrelsi sinnerlungu suleqatinginissassinnut qilanaarpunga.

Neriuppunga ukioq nutaaq tamatsinnut peqqinnermik iluanaarnermillu nassataqarumaartoq.

Kommunalbestyrelsi sinnerlugu Ukiortaami tamassi pilluaritsi.

Qujanaq.